《金山海书记寄七骑》
宋代·周孚

两骑并驱争欲前，两骑舍矢俱应弦。一骑挥挝一负箭，一骑力应弓初圆。

寒风潇潇沙漠漠，封豨可擒熊可搏。汉家飞将未出关，政使渠侬专此乐。

君不见往年胡瑰写此图，宛陵诗翁最爱渠。戏将醉墨作长句，岁月政当嘉祐初。

故家文物今星散，老笔凭谁辩真赝。胡儿走马大梁城，对君此画空三叹。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。